1. számú melléklet

VAGYONKEZELÉSI SZERZŐDÉS

amely létrejött egyrészről **Szombathely Megyei Jogú Város Önkormányzata** (székhelye: 9700 Szombathely, Kossuth L. u. 1-3., adószáma: 15733658-2-18, statisztikai számjele: 15733658-8411-321-18, képviseli: Dr. Puskás Tivadar polgármester), mint Önkormányzat (továbbiakban: **Önkormányzat**)

másrészről a **Haladás Sportkomplexum Fejlesztő Nonprofit Korlátolt Felelősségű Társaság** (székhely: 9700 Szombathely, Kossuth Lajos utca 1-3.; cégjegyzék szám: 18-09-112060, adószám: 24827373-2-18; képviseli: Dr. Szondy Szilvia ügyvezető), mint vagyonkezelő (továbbiakban: **Vagyonkezelő,** Önkormányzat és Vagyonkezelő együttes említésük esetén **Felek**, vagy **Szerződő Felek**)

között az alulírott helyen és napon az alábbi feltételekkel:

**Előzmények**

1. Magyarország Kormánya a szombathelyi sportcélú beruházások megvalósításához szükséges intézkedésekről szóló 1896/2013. (XII.4.) Korm. határozatában (a továbbiakban: „**Korm. határozat**”) egyetértett a szombathelyi sportcélú projektek megvalósítására irányuló programmal (a továbbiakban: „**Program”**), amelynek első ütemében a Szombathely közigazgatási területén fekvő, 3643/1, 3645, 3606, 3518/2, 3643/2 helyrajzi számú ingatlanokon, a jelenlegi labdarúgó stadion helyén egy UEFA IV. kategóriájú labdarúgó stadion, valamint a jelenlegi sportcsarnok helyén egy új multifunkcionális sportcsarnok épül fel (a továbbiakban: „**Beruházás”**).
2. A Korm. határozat szerint a Program keretében megvalósítandó Beruházás építtetője a Vagyonkezelő.
3. A Nemzeti Fejlesztési Minisztérium, mint támogató, Vagyonkezelő, mint támogatott és az Önkormányzat, mint a támogatott felett tulajdonosi jogokat gyakorló között támogatási szerződés jött létre, amely alapján a Beruházás megvalósításával kapcsolatos költségekhez a Nemzeti Fejlesztési Minisztérium pénzügyi támogatást nyújt (a továbbiakban: „**Támogatási Szerződés**”). A Támogatási Szerződés – 2. számú módosítással egységes szerkezetbe foglalt – hatályos változatának 5. pontjában Önkormányzat és Vagyonkezelő megállapodott, hogy egymással a szerződés-módosítás aláírását követő 30 napon belül vagyonkezelési szerződést kötnek az Önkormányzat tulajdonában álló 3643/1 helyrajzi számú ingatlanra vonatkozóan, amelynek alapján az előbbi ingatlan Vagyonkezelő vagyonkezelésébe kerül a Beruházás akadálytalan megvalósítása és a későbbi üzemeltetés érdekében.
4. A fentiekre tekintettel szerződő felek a nemzeti vagyonról szóló 2011. évi CXCVI. törvény (Nvtv.) 11. §-ában, a Magyarország helyi önkormányzatairól szóló 2011. évi CLXXXIX. törvény (Mötv.) 109. §-ában és a Szombathely Megyei Jogú Város Önkormányzata vagyonáról, a vagyontárgyak feletti Önkormányzati jogok gyakorlásáról szóló 40/2014.(XII.23) önkormányzati rendelet (a továbbiakban: „**Vagyonrendelet”**) szerint vagyonkezelési szerződést kötnek egymással az 1. pontban megjelölt ingatlanra vonatkozóan.

**A vagyonkezelésre átadott ingatlan**

1. Az Önkormányzat kizárólagos tulajdonát képezi a szombathelyi **3643/1** helyrajzi számú, 5 ha, 6499 m2 területű, „Kivett sporttelep” megnevezésű, természetben a 9700 Szombathely Rohonci út 3. szám alatt található ingatlan (a továbbiakban: „**Ingatlan**”).
   * 1. Az Ingatlant terheli az ÉGÁZ-DÉGÁZ Földgázelosztó Zrt. jogosult javára bejegyzett bányaszolgalmi jog.
     2. Az Ingatlant terheli az E.ON Észak-Dunántúli Áramhálózati Zrt. jogosult javára bejegyzett vezetékjog.
     3. Az Ingatlant terheli a Magyar Állam javára bejegyzett 2028.02.05-ig tartó elidegenítési tilalom.
     4. Az Önkormányzat szavatolja az Ingatlan jelen Szerződés aláírásának időpontjában fennálló per-, a fentiekben megjelölt terheken felüli - teher- és a 11. pontban megjelölt használaton kívüli igénymentességét.
2. Felek a fentiekre tekintettel, a nemzeti vagyonról szóló 2011. évi CXCVI. törvény 11. § (3) bekezdésére figyelemmel, versenyeztetés nélkül, vagyonkezelési szerződést kötnek a jelen szerződés 1. pontjában megjelölt ingatlanra vonatkozóan, amelynek értelmében az Önkormányzat vagyonkezelői jogot létesít a Vagyonkezelő részére, a Vagyonkezelő pedig ezen jogot és annak gyakorlását elfogadja.
3. A vagyonkezelői jog létesítésének céljára és arra tekintettel, hogy a Beruházáshoz kapcsolódó bontási és kivitelezési munkák 2016. januárjában kezdődnek el, Felek úgy állapodnak meg, hogy **a jelen szerződés 2016. január 4. napján lép hatályba**. Felek rögzítik, hogy a jelen szerződés a mindkét fél általi aláírás napjától kezdődően érvényes, és Szerződő Felek a hatálybalépést megelőzően is kötve vannak a szerződésbe foglalt nyilatkozataikhoz. Szerződő felek a jelen vagyonkezelési szerződést határozatlan időre kötik.
4. Az Önkormányzat a nemzeti vagyonról szóló 2011. évi CXCVI. törvény 11. § (13) bekezdésére figyelemmel, a vagyonkezelési jogot közfeladat ellátása céljából ingyenesen adja át Vagyonkezelő részére. Felek rögzítik, hogy az ellátandó közfeladat a Magyarország helyi önkormányzatairól szóló 2011. évi CLXXXIX. 13. § (1) bekezdés 15. pontjában rögzített sport, ifjúsági ügyek.

**A szerződés tárgya, célja, időtartama, a Felek megállapodásai és nyilatkozatai**

1. A szerződés tárgya az Önkormányzat tulajdonában lévő, a jelen szerződés 1. pontjában megjelölt, minden idegen vagyonelemtől és ingóságtól kiürített Ingatlan (továbbiakban: „**kezelt vagyon**”), kivételt képeznek ez alól a Beruházás megvalósítása során az Ingatlanon megépített felépítmények, a jelen szerződés 8. pontjában foglalt megállapodás szerint.
2. A Támogatási Szerződés szerint a vagyonkezelői jog alapításának célja a Beruházás akadálytalan megvalósításának, és a Beruházás során létrejövő új, UEFA IV. kategóriájú labdarúgó stadion, valamint új multifunkcionális sportcsarnok Vagyonkezelő általi akadálytalan üzemeltetésének biztosítása.
3. A vagyonkezelési jog nem terjed ki az alábbi vagyonelemekre:
   1. azokra a vagyonelemekre, amelyek az Önkormányzat Magyar Államtól történt tulajdonszerzését követő, 2013. április 23. napján kelt birtokbaadási jegyzőkönyv mellékletében idegen (HVSE, MLSZ) tulajdonként feltüntetésre kerültek.
   2. azokra a székekre, amelyeket a Haladás Labdarúgó és Sportszolgáltató Kft. a 2008. május 29-én Önkormányzat által biztosított támogatásból, a Nemzeti Bajnokság I. osztályába előírt licenc előírások érdekében szerzett be.
   3. Felek rögzítik, hogy Vagyonkezelő nem vállal felelősséget a 9. pontban leírt bontás megkezdésének időpontjában az Ingatlanban található idegen vagyonelemekért, illetve ingóságokért.
4. Szerződő Felek jelen okirat aláírásával megállapodnak, hogy a Beruházás megvalósítása során a Vagyonkezelő, mint építtető által az Ingatlanon megépített önálló épület felépítmények (a továbbiakban: „**Felépítmények**”) a Vagyonkezelő 1/1 arányú kizárólagos tulajdonába kerülnek. Felek jelen okirat aláírásával kötelezettséget vállalnak arra, hogy legkésőbb a Felépítmények használatbavételi engedélyének jogerőre emelkedéséig egymással, önálló épület feltüntetésére, illetőleg földhasználati jog alapítására készített vázrajz alapján megállapodást kötnek, amely alkalmas arra, hogy Vagyonkezelőnek a Felépítményekre vonatkozó, 1/1 arányú, kizárólagos tulajdonjoga és az ahhoz kapcsolódó, az (A) pontban megjelölt ingatlanokra vonatkozó földhasználati joga az ingatlan-nyilvántartásba bejegyzésre kerüljön.
5. Jelen okirat aláírásával Önkormányzat kifejezetten és visszavonhatatlanul hozzájárul ahhoz, hogy az Ingatlanon jelenleg található, az Önkormányzat kizárólagos, 1/1 arányú tulajdonát képző épületeket Vagyonkezelő a Beruházásnak a Korm. határozatban foglaltak szerinti megvalósítása érdekében elbontsa, majd az ingatlanokon a Beruházást megvalósítsa. A jelen pontba foglalt hozzájáruló nyilatkozat kiállításának célja, hogy a Vagyonkezelő által az építésfelügyeleti hatóság előtt megindítandó, a bontási tevékenység megkezdésének tudomásulvételére irányuló eljárásban a Vagyonkezelő, mint építtető felhasználja. Önkormányzat vállalja továbbá, hogy együttműködési kötelezettsége keretében a fenti bontási és építési tevékenység jogszerű elvégzéséhez esetlegesen szükséges további nyilatkozatokat szükség esetén haladéktalanul kiadja, illetve a jelen pontba foglalt hozzájárulását szükség esetén önálló okiratba foglaltan is megadja.
6. Önkormányzat a bontás során keletkező valamennyi anyagot a közfeladat megvalósítása érdekében, a Vagyonrendelet 11.§ a) pontja alapján térítésmentesen a Vagyonkezelő tulajdonába adja, azzal, hogy a Vagyonkezelő köteles a bontás során keletkezett és hasznosítható anyagot vagy az abból keletkező bevételt maradéktalanul a Beruházásra fordítani.

**Birtokbaadás**

1. Önkormányzat tájékoztatja a Vagyonkezelőt, hogy az Ingatlanra vonatkozó, a Haladás Vasutas Sport Egyesülettel (Szombathely, Rohonci u. 3., a továbbiakban: „**HVSE**”) kötött bérleti és üzemeltetési szerződést közös megegyezéssel, 2015. augusztus 31. napjával megszüntette. Az üzemeltetési szerződést megszüntető okirat tartalmazza, hogy az Önkormányzat biztosítja 2015. szeptember 1. napjától 2015. december 31. napjáig – a teljes körű kiköltözés, illetőleg a labdarúgó csapat 2015/16-os bajnokság őszi idényére tekintettel az Ingatlan, illetve a jelenleg az Ingatlanon található épületek (stadion), ingyenes használatát.
2. Önkormányzat tájékoztatja a Vagyonkezelőt, hogy az Ingatlan jelenleg a Szombathelyi Sportközpont és Sportiskola Nonprofit Korlátolt Felelősségű Társaság (9700 Szombathely, Markusovszky u 8., cégjegyzékszám: 18-09-108780, a továbbiakban: „**Sportközpont**”) birtokában van.
3. Sportközpont **köteles az Ingatlant 2016. január 4. napján Vagyonkezelő részére jegyzőkönyv rögzítése mellett birtokba adni**. Önkormányzat tájékoztatja Vagyonkezelőt, hogy a Sportközpont az Önkormányzat 100%-os tulajdonában álló társaság, amely az Önkormányzat utasításai szerint jár el. Önkormányzat a fentiekre tekintettel kijelenti és szavatolja, hogy Sportközpontot tájékoztatta a jelen szerződés szerinti kötelezettségeiről és Sportközpont a jelen szerződésbe foglalt kötelezettségeit teljesíti.
4. Vagyonkezelőnek az Ingatlanokra vonatkozó vagyonkezelői joga, a Ptk. 5:168 § (2) bekezdése alapján az ingatlan-nyilvántartásba történő bejegyzéssel jön létre, a Vagyonkezelőt azonban már a birtokbaadástól megilletik a vagyonkezelő jogai és terhelik kötelezettségei.
5. A Felek rögzítik, hogy az Ingatlannal kapcsolatban, harmadik személyekkel fennálló jogviszonyokban a Vagyonkezelő nem minősül az Önkormányzat, vagy bármely korábbi vagyonkezelő jogutódjának.
6. Vagyonkezelőt a birtokba adás napjától terhelik a közüzemi szolgáltatások igénybevételével járó díjfizetési kötelezettségek, az ingatlan fenntartásával és üzemeltetésével kapcsolatos kötelezettségek és költségek valamint az őrzés-védelem kötelezettsége. Vagyonkezelő a birtokbaadás napjától kezdve viseli a kárveszélyt. A birtokbaadási eljárás lefolytatását követően az Ingatlannal kapcsolatos terheket Vagyonkezelő viseli. Vagyonkezelő kötelezettséget vállal arra, hogy a közműszolgáltatóknál a mérőórák átírására a birtokbaadás időpontjától számított 30 napon belül intézkedik, illetve ezen határidő alatt megteszi a további szükséges intézkedéseket.

**A Vagyonkezelő jogállása, kötelezettségei és jogai**

1. A Vagyonkezelő az Önkormányzat 100 %-os tulajdonában álló gazdálkodó szervezet. A Szerződő Felek rögzítik, hogy a Vagyonkezelőt a vagyonkezelt vagyon tekintetében megilletik az Önkormányzat, mint tulajdonos jogai, és terhelik az Önkormányzat, mint tulajdonos kötelezettségei - ideértve a számvitelről szóló törvény szerinti könyvvezetési és beszámoló-készítési kötelezettséget is - azzal, hogy:
2. a kezelt vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,
3. a kezelt vagyont biztosítékul nem adhatja,
4. a vagyonkezelői jogot harmadik személyre nem ruházhatja át és nem terhelheti meg, valamint,
5. polgári jogi igényt megalapító, polgári jogi igényt eldöntő Önkormányzati hozzájárulást a vagyonkezelésében lévő vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az Ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz, továbbá a helyi önkormányzat javára alapított vezetékjoghoz történő hozzájárulást.
6. A Vagyonkezelő kijelenti, hogy a kezelt vagyontárgyat ismeri, azt a jelen szerződésben meghatározott feladatok ellátására alkalmasnak tartja, a kezelt vagyont rendeltetésének, a jelen és az adott ingatlanra kötött hatályos szerződéseknek, továbbá a rendes gazdálkodás szabályainak megfelelően, az ilyen személytől elvárható gondossággal birtokolja, használja és szedi a hasznait. A Vagyonkezelőt a Vagyonrendelet alapján – az adott ingatlanra kötött hatályos szerződések keretei között - a kezelt vagyonra megilleti az ingyenes használat joga, jogosult a birtokvédelemre.
7. A Vagyonkezelő kötelességet vállal a kezelt vagyon állagának megóvására, jó karban tartására, működtetésére, a jelen szerződésben meghatározott cél keretei közötti és annak megfelelő használatára.
8. Vagyonkezelő jogosult a kezelt vagyon hasznosítására, annak harmadik személy használatába adására, mely hasznosítás során köteles különös tekintettel lenni a nemzeti vagyon hasznosítására vonatkozó jogszabályi rendelkezésre. A Vagyonkezelő tudomásul veszi, hogy a hasznosításban – a hasznosításban közvetlen vagy közvetett módon jogviszonyban álló harmadik félként – kizárólag természetes személyek vagy az Nvtv. szerinti átlátható szervezetek vehetnek részt.
9. A Vagyonkezelő kijelenti, hogy teljesíti a jogszabályban előírt önkormányzati vagyonra vonatkozó beszámolási, nyilvántartási, adatszolgáltatási és elszámolási kötelezettséget, továbbá tűri az Önkormányzat ellenőrzését, illetve annak lefolytatásában közreműködik.
10. Vagyonkezelő a birtokbaadás napjától kezdődően szerepelteti a könyveiben az Ingatlant mint vagyonkezelt tárgyat. Önkormányzat legkésőbb a jelen szerződés aláírásától számított 15 napon belül írásban tájékoztatja Vagyonkezelőt az Ingatlan ingóságoktól mentes, nettó nyilvántartási értékéről, amelyen Vagyonkezelő az Ingatlant a könyveiben szerepelteti.
11. A Vagyonkezelő az Önkormányzati ellenőrzést köteles tűrni, az ellenőrzés érdekében kötelezhető minden közérdekből nyilvános adat, valamint - az információs önrendelkezési jogról és az információszabadságról szóló törvény rendelkezéseit nem sértő - az önkormányzati vagyonra és vagyonkezelésre vonatkozó adat szolgáltatására és okirat bemutatására.
12. A Vagyonkezelő évente egyszer illetve a változás bekövetkezésétől számított 60 napon belül köteles írásban tájékoztatni az Önkormányzatot a kezelt vagyon állapotáról, a kezelt vagyon érték és mennyiségi változásáról, a pótlásról, értékmegőrzésre fordított költségeiről.
13. A Vagyonkezelő kötelességet vállal arra, hogy a kezelt vagyont fenyegető veszélyről és a beállott kárról haladéktalanul értesíti az Önkormányzatot - ideértve azt az esetet is, ha őt harmadik személy a jogainak gyakorlásában akadályozza -, továbbá tűri, hogy az Önkormányzat a veszély elhárítására, illetőleg a kár következményeinek megszüntetésére a szükséges intézkedéseket megtegye.
14. A Vagyonkezelő felelős minden olyan kárért, amely a rendeltetésellenes vagy szerződésellenes használat következménye kivéve, ha bizonyítja, hogy úgy járt el, ahogy adott helyzetben az önkormányzati vagyon kezelőjétől elvárható.

1. A Vagyonkezelő köteles a vagyonkezelésében lévő vagyonnal összefüggő terheket (közterheket) viselni, valamint a szükséges felújítási munkákat elvégezni, elvégeztetni. A Vagyonkezelő köteles az Önkormányzat előzetes, írásbeli engedélyét kérni a vagyonkezelt eszközön elszámolt, a Beruházáson kívüli, a számvitelről szóló törvény szerinti beruházáshoz, felújításhoz.

**Az Önkormányzat jogállása**

1. Az Mötv.41. § (1) bekezdése értelmében az Önkormányzat jogi személy.
2. Az Önkormányzat ellenőrizheti a célszerű, jogszabály- és szerződésszerű használatot, követelheti a rendeltetésellenes vagy szerződésellenes használat megszüntetését, továbbá az ilyen használatból eredő kár megtérítését. Abban az esetben, ha az ilyen használat tovább folyik, vagy ha a kezelt vagyont fenyegető veszély súlyossága miatt a kifogásolt használat megszüntetésének követelése sem vezetne eredményre, az Önkormányzat a szerződést azonnali hatállyal felmondhatja és kártérítést követelhet.

**Ingatlan-nyilvántartási rendelkezések**

1. Az Önkormányzat a jelen szerződés aláírásával feltétlen és visszavonhatatlan hozzájárulását adja ahhoz, hogy a Vagyonkezelő vagyonkezelői joga az 1. pontban jelzett Ingatlan 1/1 tulajdoni hányadára „vagyonkezelésbe adás” jogcímen, határozatlan időtartamra az ingatlan-nyilvántartásba bejegyzésre kerüljön. Az Ingatlanra vonatkozó vagyonkezelői jog ingatlan-nyilvántartási bejegyzése iránti eljárás kezdeményezésének kötelezettsége és költsége a Vagyonkezelőt terheli.

**A szerződés megszűnése**

1. A vagyonkezelési szerződés megszűnik:
2. a szerződő felek erre irányuló közös megegyezésével,
3. rendes felmondással,
4. rendkívüli felmondással,
5. vagyonkezelésbe adott vagyontárgy megsemmisülésével, erre a vagyontárgyra vonatkozóan,
6. a vagyonkezelő tulajdonosi szerkezete a Nvtv. tv. 11. § (4) bekezdése szerint megváltozik,
7. a vagyonkezelő jogutód nélküli megszűnésével.
8. A vagyonkezelési szerződés közös megegyezéssel, írásban, bármely esetben és időpontban megszüntethető.

1. A szerződő felek a szerződést írásban felmondással is megszüntethetik (rendes felmondás) 12 hónapos felmondási idővel.
2. Az Önkormányzat a vagyonkezelési szerződést rendkívüli felmondással – 1 hónapos felmondási idővel – akkor szüntetheti meg, ha
3. a Vagyonkezelő a kezelt vagyonban kárt okoz, vagy magatartása közvetlenül károkozással fenyeget,
4. a kezelt vagyon értékében a Vagyonkezelőnek felróható okból lényeges csökkenés következik be, ide nem értve a jelen okirat 9. pontjában leírt bontási tevékenység során bekövetkező értékcsökkenést
5. a Vagyonkezelő a számára jogszabályban előírt kötelezettségét megsérti, vagy a vagyonkezelési szerződésben előírt kötelezettségét súlyosan megszegi, a vagyonkezelésbe adott önkormányzati vagyonnal a vállalt önkormányzati közfeladatot nem látja el. (Mötv. 109. § (10) és (12) bekezdései illetve Nvtv. 11. §),
6. jogszabályban meghatározott egyéb ok fennállása esetén.
7. Szerződő felek a szerződés megszűnésekor elszámolnak egymással. A Vagyonkezelő kötelességet vállal arra, hogy a jelen vagyonkezelői szerződés, illetve valamely kezelt vagyontárgy feletti vagyonkezelői jog megszűnése esetén a vagyonkezelői jognak az ingatlan-nyilvántartásból történő törléséhez hozzájárul.
8. A jelen szerződés bármely okból történő megszűnése a vagyonkezelői jogot automatikusan, minden külön jogcselekmény nélkül megszünteti.
9. A jelen szerződés bármely okból történő felmondása esetén a felmondás a Szerződést felmondás közlésének hónapját követő hónap utolsó napjával szünteti meg. Vagyonkezelő kötelezettséget vállal arra, hogy ezen időtartam alatt az Önkormányzattal, vagy az általa kijelölt személlyel/gazdasági társasággal együttműködik a vagyonkezelt vagyon üzemeltetése, állagának fenntartása, rendeltetésszerű használata érdekében.
10. A vagyonkezelő köteles a kezelt vagyonnal folyamatosan, illetve jelen szerződés megszűnésekor elszámolni a tárgyévre vonatkozó jogszabályok alapján.
11. A jelen szerződés felmondással történő megszüntetése esetén a Vagyonkezelő a felmondási idő lejártát követő 30 napon belül köteles elszámolni a kezelt vagyonnal. A vagyonkezelői jog egyéb módon történő megszüntetése esetén az elszámolás határideje a szerződés megszűnését követő 30. nap.
12. Amennyiben a vagyonkezelői jogviszony a jelen szerződés Önkormányzat általi felmondása következtében szűnik meg, Önkormányzat kötelezettséget vállal arra, hogy helytáll a Vagyonkezelő minden olyan fizetési kötelezettségéért, amely abból ered, hogy a Vagyonkezelő a jogviszony megszűnése miatt nem tudja teljesíteni a piaci hasznosításra vonatkozó kötelezettségét a Beruházás során megvalósuló, de nem a Felépítmények körébe tartozó olyan fejlesztések vonatkozásában, amelynek az Áfa tartalmát a fentiekre tekintettel visszaigényelte.

**Egyéb rendelkezések**

1. A szerződő felek kijelentik, hogy az Önkormányzat jogi személy önkormányzat, a Vagyonkezelő pedig jogi személy gazdasági társaság, a vagyonkezelési jog átruházását, illetve megszerzését részére jogszabályi rendelkezések nem zárják ki, és nem korlátozzák.
2. Vagyonkezelő kijelenti, hogy az Nvtv. 3. § (1) bekezdés 1. pont a) alpontja szerint átlátható szervezetnek minősül és ezáltal az Nvtv. 3. § (1) bekezdés 19. pont b) alpontja és 11. § (1) bekezdése alapján - és egyéb akadály hiányában - jogosult az Ingatlan vagyonkezelésére. Vagyonkezelő kijelenti továbbá, hogy az Ingatlanok vagyonkezelésbe vételének akadálya nincsen.
3. Felek kötelezik magukat arra, hogy amennyiben a jelen szerződés céljának eléréséhez, a Beruházás megvalósításához, a Korm. határozatban foglaltak maradéktalan teljesítéséhez, vagy a Támogatási Szerződésben foglaltak teljesítéséhez további nyilatkozatukra, eljárásukra vagy bármilyen közreműködésükre van szükség, azokat haladéktalanul, a jóhiszeműség és a kölcsönös együttműködés szerint eljárva megteszik. Önkormányzat kijelenti és szavatolja, hogy a jelen szerződés alapján keletkező vagy a jelen szerződésben leírt jogok Vagyonkezelő általi gyakorlásának nincs akadálya, nincs olyan szerződéses, vagy egyéb kötelezettség, ami azok gyakorlását, vagy a Beruházás akadálytalan megvalósítását akadályozza vagy kizárja. Önkormányzat szavatolja továbbá azt, hogy minden a vagyonkezelői jogviszony létesítésével vagy gyakorlásával kapcsolatos szerződéses vagy egyéb kötelezettséget a Vagyonkezelővel megismertetett. Vagyonkezelő nem vállal felelősséget olyan (rejtett) kötelezettségek teljesítéséért amelyek jelen szerződésben vagy annak mellékleteiben Önkormányzat nem ismertetett.
4. A szerződő felek megállapodnak abban, hogy a jelen szerződésben nem szabályozott kérdések tekintetében a Polgári Törvénykönyv, a nemzeti vagyonról szóló 2011. évi CXCVI. törvény, a Magyarország helyi önkormányzatairól szóló 2011. évi CLXXXIX. törvény, a számvitelről szóló 2000. évi C. törvény, az államháztartás számviteléről szóló 4/2013. (I. 11.) Korm. rendelet előírásai az irányadóak.

A szerződő felek a jelen szerződést elolvasás és értelmezés után, mint akaratukkal mindenben megegyezőt helybenhagyólag aláírták.

**Szombathely, 2015. október „ ”**

**Záradék:**

Jelen megállapodást Szombathely Megyei Jogú Város Közgyűlése a …./2015. (X.22.) Kgy. számú határozatával hagyta jóvá.

**Birtokbaadási záradék:**

A **Szombathelyi Sportközpont és Sportiskola Nonprofit Korlátolt Felelősségű Társaság** (9700 Szombathely, Markusovszky u 8., cégjegyzékszám: 18-09-108780, képviseli: Foki Róbert ügyvezető), mint a jelen szerződés tárgyát képző Ingatlan birtokosa, a szerződés aláírásával kijelenti és szavatolja, hogy a jelen szerződésbe foglalt kötelezettségeit szerződésszerűen és határidőben teljesíti, különös tekintettel az 5., 7.3. és 13. pontban foglaltakra.

|  |
| --- |
|  |
| **Foki Róbert**  ügyvezető  **Szombathelyi Sportközpont és Sportiskola Nonprofit Korlátolt Felelősségű Társaság** |

|  |  |
| --- | --- |
|  |  |
| **/: Dr. Puskás Tivadar :/**  **polgármester**  **Szombathely Megyei Jogú Város Önkormányzata**  **mint Önkormányzat képviseletében** | **/: Dr. Szondy Szilvia :/**  **ügyvezető**  **Haladás Sportkomplexum Fejlesztő Nonprofit Korlátolt Felelősségű Társaság**  **mint Vagyonkezelő képviseletében** |
|  |  |

**Ellenjegyzem:**

Szombathelyen 2015. „……………………..”